સુરત મહાનગરપાલિકાના આરોગ્ય વિભાગ હસ્તક આવતા ફૂડ સેફ્ટી ઓફિસરોએ શુક્રવારે એકાએક શહેરની ટોચની ફાઇવ સ્ટારથી માંડીને થ્રી-સ્ટાર કક્ષાની હોટલો પર દરોડા પાડયા હતા. આવી ટોચની હોટલમાં જવલ્લે જ કાર્યવાહી કરાતી હોય છે, પરંતુ શુક્રવારે આ કરાયેલી કામગીરીને પગલે આશ્ચર્ય પણ એટલું જ ફેલાયું હતું. ફૂડ સેફટી ઓફિસર દ્વારા તમામ હોટેલોના કિચનમાં સાફ-સફાઈથી માંડીને ખાવાપીવાની ચીજવસ્તુઓમાં વપરાતા મટિરિયલ્સની તપાસ કરી હતી. કિચનમાં વપરાતા મરી-મસાલા તેલ, દૂધ, પનીર, દહીં, માખણ જેવી તમામ ચીજને ચકાસી હતી. તેમાંથી શંકાસ્પદ જણાતા બટર, પનીર, અથાણા, દહીં જેવી ચીજના કુલ ૧૧ જેટલા નમુનાઓ લેવામાં આવ્યા હતા.